**R E L A C I O N**

**PËR**

**PROJEKTLIGJIN**

**“PËR POLICINË E BURGJEVE”**

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Qëllimi kryesor i projektligjit “Për policinë e burgjeve”, konsiston në:

* krijimin e një stafi me kapacitete të mjaftueshme profesionale, të motivuar dhe me integritet, të aftë për të garantuar sigurinë në burgje dhe paraburgime;

* përmirësimin e gjendjes ekonomike financiare dhe kushteve të punës të punonjësve të Policisë së Burgjeve, në raport të drejtë me punonjësit e agjencive të tjera të përafërta në status dhe ecuri në karrierë;
* përmirësimin e procedurave të rekrutimit, trajnimit dhe promovimit në detyrë të punonjësve të policisë së burgjeve.
* garantimin e rotacionit të vazhduar brenda sistemit, me qëllim motivimin dhe shmangien e konsumit profesional, të stresit dhe frustrimit të punonjësve;
* respektimin e të drejtave të punonjësve duke siguruar mbështetje edhe pas ndërprerjes së marrëdhënieve të punës.

Gjithashtu, qëllim tjetër i këtij projektligji, është edhe zbatimi i masave të parashikuar për ministrinë e Drejtësisë, sipas vendimit nr. 246, datë 09.05.2018, të Këshillit të Ministrave, “Për miratimin e Planit Kombëtar për Integrimin Evropian 2018-2020”. Në këtë plan është parashikuar që ministria e Drejtësisë dhe Drejtoria e Përgjithshme e Burgjeve të vazhdojnë reformimin e sistemit të burgjeve me qëllim garantimin e sistemit të menaxhimit të sigurisë të burgjeve në përputhje me standardet e BE-së nëpërmjet forcimit të kapacitetit të policisë së burgjeve.

Qëllimi i ligjit do të përmbushet nëpërmjet përmirësimit të akteve nënligjore për Sistemin e Burgjeve si edhe duke përmirësuar statusin e punonjësve, organizimin strukturor dhe organizativ të Sistemit të Burgjeve.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Ky projekt akt propozohet në përputhje me programin politik të Këshillit të Ministrave, që parashikon se: *Qeveria do të hartojë dhe zbatojë një reformë rrënjësore në sistemin e institucioneve të vuajtjes së dënimeve penale*. Pikërisht rishikimi i kritereve hyrëse, ecuria në karrierë dhe përmirësimi i proceseve të punës së punonjësve të policisë së burgjeve, qëndrojnë në thelb të kësaj reforme. Përmirësimi i të drejtave dhe kushteve të punësimit të punonjësve të policisë së burgjeve, do të sigurojë krijimin e një sistemi sipas standardeve evropiane për menaxhimin e sigurisë në burgje nëpërmjet forcimit të kapaciteteve të stafit të policisë dhe përqasjen me standardet ndërkombëtare për menaxhimin e sigurisë në burgje dhe trajtimin e stafit policor.

Ky projektligj është i parashikuar në programin analitik të projekt akteve të planifikuara për Ministrinë e Drejtësisë për vitin 2019, miratuar me vendimin nr. 764, datë 27.12.2018, të Këshillit të Ministrave “Për miratimin e programit të përgjithshëm analitik të projektakteve, që do të paraqiten për shqyrtim në Këshillin e Ministrave gjatë vitit 2019”.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Realizimi i misionit dhe vizionit të sistemit të zbatimit të vendimeve penale me burgim, si pjesë e rëndësishme e sistemit të drejtësisë penale, mbështetet para së gjithash në integritetin, gatishmërinë, motivimin dhe kapacitetet profesionale të stafit.

Stafi i shërbimit të burgjeve dhe paraburgimeve përbëhet nga punonjës me uniformë, të cilët përbëjnë efektivin e policisë së burgjeve, që rekrutohet dhe funksionon në bazë të Ligjit për Policinë e Burgjeve.

Ligji i Policisë së Burgjeve, është miratuar fillimisht në Prill 1998 dhe më pas është ndryshuar në vitin 2008 dhe në vitin 2014. Me gjithë ndryshimet e deritanishme, nuk është përmirësuar zhvillimi i karrierës së punonjësve të policisë dhe promovimi në detyrë. Trajtimi ekonomik dhe financiar ka mbetur në nivele të ulëta në krahasim me agjencitë e tjera të përafërta. Trajnimi i punonjësve të policisë të rolit të mesëm, nuk është i përshtatshëm ne lidhje me kërkesat për përmbushjen e detyrave. Kapacitetet profesionale dhe fizike, të disa shërbimeve, veçanërisht operacionale janë të ulëta dhe kanë nevojë për përtëritje. Përmirësimi i teknologjisë, kërkon një staf më të kualifikuar, me qëllim garantimin e sigurisë.

Krahas rezultateve pozitive, në garantimin e sigurisë dhe rehabilitimin e personave në konflikt me ligjin, që ka arritur sistemi shqiptar i burgjeve dhe paraburgimeve, vlerësohet se ka disa problematika të cilat duhen përmirësuar duke marrë parasysh edhe objektivat e Strategjisë së Reformës në Drejtësi dhe PKIE (Plani Kombëtar i Integrimit Europian).

Problematikat lidhen së pari me nivelin jo të kënaqshëm të performancës së punonjësve të policisë së burgjeve, që lidhet me rekrutimin, trajtimin ekonomik e financiar, kualifikimin, promovimin dhe mbështetjen e tyre. Menaxhimi i deritanishëm, nuk garanton një balancë, ndërmjet kërkesave për përmirësimin e shërbimit publik dhe respektimit të të drejtave të punonjësve. Kërkesat për garantimin e sigurisë publike dhe pritshmëritë e publikut janë të mëdha. Vendi ynë ka 24 institucione të zbatimit të vendimeve penale, të shpërndarë nga veriu në jug dhe në disa raste shumë larg qendrave urbane, me kapacitete të ndryshme, në të cilët trajtohen persona me rrezikshmëri të lartë për komunitetin dhe rendin publik.

Procedurat aktuale dhe situata në të cilën ndodhen punonjësit e policisë së burgjeve, ka sjellë vështirësi në rekrutimin e punonjësve cilësor dhe prezencën e një numri të konsiderueshëm të punonjësve me moshë mbi 55 vjeç, gjë që sjell vështirësi në kryerjen e detyrave që kanë lodhje fizike. Numri i punonjësve të policisë së burgjeve, mbi 50 vjeç është 24.7%.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Në përputhje me nenin 26 të ligjit nr. 9000, datë 30.01.2003 “Për organizimin dhe funksionimin e Këshillit të Ministrave, Ministri i Drejtësisë është autoriteti i deleguar për propozimin e këtij projektligji. Ndaj edhe nisma e propozuar, paraqitet si një iniciativë për shqyrtim dhe miratim nga Këshilli i Ministrave, në mbështetje të neneve 78 dhe 83, pika 1, të Kushtetutës.

1. **VLERËSIMI I SHKALLËS SË PËRAFRIMIT ME *ACQUIS COMMUNAUTAIRE* (PËR PROJEKTAKET NORMATIVE)**

Ky projektligj synon përafrimin me Rekomandimet ReC (2006)2 të Këshillit të Ministrave të Këshillit të Evropës[[1]](#footnote-1) për Rregullat Evropiane në Burgje, që në kategorizimin e acquis communautaire, është një akt me karakter jo detyrues, por është një instrument fleksibël i së drejtës komunitare për të përshtatur objektivat e politikave kombëtare në drejtim të politikave europiane.

Për këtë qëllim, është përcaktuar në planin kombëtar të Integrimit evropian, miratuar me vendim të Këshillit të Ministrave

Shkalla e përafrimit, është e plotë për çështjet që reflektohen në projektligj dhe një pjesë e përcaktimeve të rekomandimeve do të gjejnë reflektim në rregulloren e përgjithshme të burgjeve.

Këto rekomandime kërkojnë rritjen e garancive ligjore për parandalimin e shkeljeve të drejtave të personave që vuajnë dënime penale duke vënë theksin në përmirësimin e kushteve të trajtimit për disa kategori vulnerabël siç janë të miturit, personat me çrregullime të shëndetit mendor , personat me aftësi të kufizuar, personat e dënuar shtetas të huaj. Rritja e garancive ligjore kërkon që edhe personeli me uniformë të ketë standarde pune për të arritur trajtim njerëzor dhe human të personave me kufizim lirie duke përmirësuar kushtet e punës në drejtim të standardeve të përbashkëta evropiane.

1. **PËRMBLEDHJE SHPJEGUESE E PËRMBAJTJES SË PROJEKTAKTIT**

Projektligj ka në përmbajtje të tij dhjetë krerë, ku në Kreun I përcaktohen dispozitat e përgjithshme, në Kreun II përcaktohen, parimet e organizimit dhe funksionimit të Policisë së Burgjeve, në Kreun III përcaktohen të drejtat dhe detyrimet e Policisë së Burgjeve, në Kreun IV përcaktohet marrëdhënia e punës, pranimi de trajtimi personelit të policisë së burgjeve, në Kreun V përcaktohet transferimi, lëvizja paralele dhe ngritja në detyrë, Në Kreun VI përcaktohet klasifikimi i pozicioneve në policinë e burgjeve, në Kreun VII përcaktohen procedurat disiplinore, në Kreun VIII përcaktohet përfundimi i marrëdhënies së punës, në Kreun IX përcaktohet bashkëpunimi me subjektet e tjera dhe në Kreun IX përcaktohen dispozitat e fundit.

Nenet 1- 4 përcaktojnë qëllimin e ligjit, subjektet që e zbatojnë, përkufizimet dhe statusin e policisë së burgjeve.

Nenet 5- 10, përcaktojnë parime të rëndësishme që udhëheqin veprimtarinë e policisë së burgjeve. Këto parime janë sanksionuar në projektligj për të theksuar rëndësinë e këtij funksioni me profesionalizëm dhe në respektim të plotë të misionit të policisë së burgjeve dhe trajtimit me dinjitet të personave me kufizim lirie.

Neni 11 përcakton organizimin strukturor të policisë së burgjeve, në përputhje me parashikimet e ligjit 90/2012 “Për organizimin e administratës shtetërore”, si pjesë përbërëse e Drejtorisë së Përgjithshme të Burgjeve, institucion varësie e Ministrisë së Drejtësisë.

Neni 12 përcakton detyrat dhe përgjegjësitë e Policisë së Burgjeve, për garantimin e sigurisë në institucionet e ekzekutimit të vendimeve penale, si dhe në institucionet ku shoqërohen apo transferohen të dënuarit me burg dhe të paraburgosurit; garantimin e sigurisë fizike gjatë shoqërimit apo transferimeve. Ky nen ngarkon Policinë me marrjen e masave për sigurinë për zhvillimin e veprimtarive të paraburgosurve dhe të dënuarve, si edhe për sigurimin e jetës dhe të shëndetit të personave të paraburgosur dhe të dënuar, si dhe të institucionit, në raste të jashtëzakonshme dhe të fatkeqësive natyrore.

Nga ana tjetër ku nen përcakton edhe detyrimin e Policisë së Burgjeve për ruajtjen fizike e ambienteve të institucioneve në varësi të Ministrisë së Drejtësisë.

Neni 13, sanksionin të drejtën për të mbajtur armë dhe pajisje kufizuese vetëm sipas rasteve që përcakton ligji për armët dhe përdorimin e armëve të zjarrit, por edhe sipas kritereve që përcakton ky projektligj. Pajisje kufizuese janë pajisjet që përdor Policia e Burgjeve në situata të veçanta, me qëllim garantimin e rendit dhe sigurisë, si dhe sigurisë fizike në regjimin e institucionit të ekzekutimit të vendimeve penale, edhe në rastet e parandalimit të një arratisje të mundshme. Ky nen garanton trajtimin human dhe njerëzor nga ana e punonjësve të policisë së burgjeve personave të dënuar dhe të paraburgosur, duke ndaluar përdorimin e zinxhirëve dhe hekurave.

Ky nen garanton faktin se edhe kur duhet të përdoren armë apo pajisje kufizuese, punonjësi e burgjeve do të duhet të ketë përfunduar trajnimet përkatëse për të përdorimin e tyre.

Sa i takon përdorimit të të armëve për kategorinë e të miturve, do të zbatohen dispozitat Kodit të Drejtësisë Penale për të Mitur. Rregulla të hollësishme për llojet e armëve, pajisjeve kufizuese, rastet dhe mënyrën e përdorimit të tyre, përcaktohen me vendim të Këshillit të Ministrave.

Neni 14, përcakton rastet e përdorimit të forcës ndaj të dënuarve dhe të paraburgosurve, si një mjet i fundit kur lind e nevojshme, nga situata të vetëmbrojtjes ndalimi i akteve të dhunshme, tentativat e arratisjes, ose të të rezistencës aktive apo pasive ndaj një urdhri të ligjshëm. Në këto raste, forca përdoret si mjet i fundit dhe nuk ka karakter ndëshkues.

Forca e përdorur është në minimumin e mundshëm dhe përdoret në kohën më të shkurtër të mundshme. Në çdo rast ndalohet përdorimi i forcës për qëllime trajtimi çnjerëzor ose degradues. Për këtë qëllim projektligji parashikon për se personeli, që merret drejtpërdrejt me të burgosurit, trajnohet për teknikat, që e bëjnë të mundur përdorimin minimal të forcës, për të kthyer vetëkontrollin tek të burgosurit agresivë, rregulla të hollësishme për mënyrat, teknikat dhe masat e përdorimit të forcës, do të përcaktohen në mënyrë më të detajuar nga Rregullorja e Përgjithshme të Burgjeve.

Sa i takon situatave kur mund të cenohet siguria dhe veprimtaria në sistemin e institucioneve të ekzekutimit të vendimeve penale, Policia e Burgjeve bashkëpunon me strukturat e tjera, që veprojnë në fushën e rendit dhe të sigurisë. Punonjësit e strukturave që veprojnë në fushën e rendit dhe të sigurisë, hyjnë në institucionet e ekzekutimit të vendimeve penale për të trajtuar konflikte, nga strukturat përkatëse zbatohet marrëveshja e lidhur ndërmjet Ministrit të Drejtësisë dhe Ministrit të Brendshëm. Në marrëveshje parashikohen kushtet dhe masa e të drejtave, që kanë punonjësit e secilës strukturë, llojet e ndryshme të forcës, rrethanat kur përdoret çdo lloj force, niveli i nevojshëm i kompetencave përpara se të përdoret forca dhe raportet, që duhet të përgatiten pas përdorimit të forcës. Ky parashikim është i nevojshëm për të përcaktuar ndarjen e detyrave, të drejtat që kanë këta punonjës gjatë ndërhyrjes, llojin e forcës që përdoret, urdhërimet e përdorimit të forcës dhe raportet përkatëse pas përdorimit të saj.

Neni 15, përcakton për ushtrimin e kontrollit në mjedise dhe ndaj subjekteve që vuajnë si rezultat i një vendimi gjykate, personave që hyjnë në regjim me statusin e vizitorit; personelit të institucioneve të ekzekutimit të vendimeve penale. Njëkohësisht ky nen parashikon edhe rregullimet përkatëse për kategoritë e ndryshme dhe ndalimin për të ushtruar kontroll të anësive/intim nga personeli i burgjeve. Kontrolli intim për personat e dënuar dhe të paraburgosur bëhet vetëm nga mjeku i burgut.

Neni 16, parashikon për kalimin në gatishmëri të Policisë Burgjeve, vetëm në rastet e kufizimit të të drejtave me Urdhër të Ministrit të Drejtësisë, në atë masë dhe për aq kohë sa përcaktohet në urdhër dhe vetëm në rastet e:

a) gjendjes së jashtëzakonshme, të shpallur me ligj;

b) situatës emergjente;

c) gjendjes së luftës;

d) gjendjes së emergjencës në përputhje me legjislacionin për emergjencat civile;

e) rreziqeve potenciale për jetën dhe shëndetin e të paraburgosurit dhe të dënuarve;

f) sulmeve të armatosura nga jashtë institucionit.

Për qëllime të këtij projektligji, situata emergjente konsiderohet një situatë e rrezikshme që përbën një kërcënim serioz, që ndikon ose mund të ndikojë drejtpërdrejt ose tërthorazi, në jetën dhe/apo shëndetin e të dënuarve dhe që, në bazë të të dhënave të besueshme, rezulton se nuk mund të përballohet brenda kufijve normalë të menaxhimit e të administrimit të institucionit.

Kalimi në gatishmëri i Policisë së Burgjeve bëhet me urdhër të Ministrit të Drejtësisë, i cili duhet të përcaktojë masat që i përgjigjen nivelit të sigurisë në institucion, si dhe nivelin e klasifikimit të gatishmërisë, në përputhje me vlerësimin e rrezikut të situatave, të përcjellë nga Drejtoria e Përgjithshme e Burgjeve. Për raste të veçanta, kur nevoja dhe urgjenca janë të tilla që kërkojnë marrjen e masave të menjëhershme, kalim në gatishmëri e bën drejtori i Policisë së Burgjeve ose zëvendësi i tij, me miratimin e Ministrit të Drejtësisë brenda 24 orëve.

Neni 17, parashikon për trajtimin financiar të punonjësve të policisë së burgjeve, duke iu referuar trajtimit financiar të punonjësve të policisë së shtetit. Për këtë qëllim punonjësi i policisë së burgjeve i njihen disa përparësi në trajtimin financiar.

Procedurat që do të ndiqen për trajtimin gjatë qëndrimit në detyrë do të miratohen me vendimi të Këshillit të Ministrave.

Krahas rregullime të këtij projektligj dhe për ato çështje që nuk janë përcaktuar shprehimisht në këtë projektligj, do të zbatohen dispozitat e ligjit nr. nr. 10142, datë 15.05.2009, “Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit e të Punonjësve të Shërbimit të Kontrollit të brendshëm në Republikën e Shqipërisë”, të ndryshuar.

Neni 18, parashikon trajtimin e familjarëve të punonjësve që humbin jetën për shkak të detyrës, ndërsa neni 19 përcakton rregullime specifike për përfitimin e kompensimit të interesave të kredisë për strehim, me një interes mbi masën 3 për qind, kriteret për të cilat do të përcaktohen me vendim të Këshillit të Ministrave.

Për punonjësit që gjatë trajtimit me kompensim të interesave të kredisë për strehim i përfundon marrëdhënia e punës me Drejtorinë e Policisë, janë të detyruar që të kthejnë të gjitha përfitimit sipas këtij neni.

Neni 20 përcakton të drejtën për mbrojtje të veçantë, kushtet dhe mënyra e garantimit të së cilës përcaktohet me udhëzim të përbashkët të Ministrit të Drejtësisë dhe ministrit përgjegjës për punët e brendshme.

Neni 21 parashikon rastet në mbrojtje të grave shtatzëna gjatë ushtrimit të detyrës.

Neni 22 parashikon të drejtën për kohën e pushimit javor, vjetore dhe pushimeve të tjera të paguara. Kohëzgjatja e pushimit vjetor të paguar për punonjësit e rolit madhor dhe të lartë është 45 ditë kalendarike, për rolin të mesëm 40 ditë kalendarike, ndërsa për punonjësit e rolit bazë është 30 ditë kalendarike. Ky nen përcakton edhe raste të tjera kur punonjësi përfiton pushime të paguara si për rastet e martesës, lindjes së fëmijës, sëmundjes së rëndë ose vdekjes së bashkëshortit/bashkëshortes, fëmijës, prindërve, vëllezërve dhe motrave, pësimit të dëmtimeve nga fatkeqësitë natyrore, ndërrimit të banesës, ndërrimit të vendbanimit të përhershëm për shkak të detyrës, përgatitjes dhe mbrojtjes së titujve pas universitarë për punën që kryejnë.

Gjithashtu, për raste të veçanta, punonjësi ka drejtë të kërkojë leje pa të drejtë page, për arsye shëndetësore, personale, për fëmijët, bashkëshortin/bashkëshorten ose prindërit. Kohëzgjatja maksimale e të gjitha lejeve të papaguara brenda një viti kalendarik nuk mund të jetë më e gjatë se kohëzgjatja e pushimit vjetor të paguar.

Në nenet 23 dhe 24 janë të parashikuara të drejtat civile dhe politike të punonjësve të Policisë së Burgjeve.

Nenet 25 dhe 26 parashikojnë për ndalimin e të drejtës për grevë dhe kufizimin e të drejtës së lëvizjes, për arsye se ndërprerja e punës në këtë sektor rrezikon sigurinë e shëndetin dhe rrezikon respektimin e të drejtave dhe lirive të të dënuarve dhe të paraburgosurve.

Neni 27 parashikon detyrimin për të qenë i përgjegjshëm dhe njëkohësisht të drejtën për të refuzuar zbatimin e një urdhri të paligjshëm.

Neni 28, parashikon detyrimin e punonjësit të Policisë së Burgjeve, për të përdorur uniformën, shenjat dhe simbolet e Policisë së Burgjeve vetëm gjatë kryerjes së detyrës dhe në përputhje me rregullat përkatëse ligjore.

Neni 29, sanksionon një parim shumë të rëndësishëm, atë të shanseve të barabarta, meritës, aftësive profesionale e mosdiskriminimit dhe kryhet nëpërmjet një procesi përzgjedhës transparent e të drejtë. Ky parim është sanksionuar që fillim të Kreut IV, pasi të gjithë punonjësit aktualë dhe në të ardhmen të gëzojnë të drejtën e zhvillimit të karrierës mbi baza merite dhe aftësive profesionale.

Neni 30, përcakton kriteret e përgjithshme të hyrjes në profesion, që do të duhet t’i përmbushin të gjithë personat që aspirojnë të punojnë pranë Policisë së Burgjeve. Sa i takon kritereve të posaçme, ato do të vendosen rast pas rasti duke saktësuar edhe nivelin përkatës të arsimit. Projektligji sanksionon edhe balancimin e drejtës ndërmjet burrave dhe grave, duke krijuar një standard të ri në sistemin e burgjeve.

Neni 31, parashikon për trajnimin bazë të kandidatëve të shpallur fitues për t'u pranuar në Policinë e Burgjeve, periudhën e provës, trajnimin vazhdues dhe sistemin vjetor të vlerësimit të performancës në punë. Këto mekanizma janë përzgjedhur për të rritur nivelin e ofrimit të shërbimit të ofruar nga punonjësit e policisë së burgjeve.

Nenet 32 -34 përcaktojnë autoritetet dhe kriteret e emërimit për punonjësit e Policisë së Burgjeve, sipas roleve të tyre.

Nenet 35 dhe 36, përcaktojnë rregullat për transferimin, lëvizjen paralele dhe ngritjen në detyrë. Në projektligj parashikohet se transferimi mund të bëhet me pëlqim të punonjësit vetëm për nevoja dhe në interes të punës, duke shmangur kështu edhe transferimet abuzive. Në rast ankese, punonjësit i lind e drejta për t’u ankuar tek ministri i Drejtësisë. Ndërsa komandimi parashikohet në rastet e mbarëvajtjes ose për përballimin e mbingarkesës së punës në sistemin e burgjeve. Periudha e komandimit nuk mund të zgjasë më shumë se gjashtë muaj. Gjatë kohës së komandimit, punonjësit i ruhet vendi i punës, ku merr edhe pagën. Kur fjetja, transporti dhe ushqimi nuk i sigurohen nga Drejtoria e Përgjithshme e Burgjeve, punonjësi i komanduar trajtohet sipas trajtimit financiar të parashikuar nga neni 17 i këtij projektligji.

Neni 37, parashikon për klasifikimin e pozicionet në Policinë e Burgjeve klasifikohen sipas roleve, gradave, si dhe natyrës së pozicionit përkatës. Klasifikimi bazohet në përshkrimin e punës të çdo pozicioni.

Neni 38, parashikon rolet që reflektojnë nivelin e organizimit, drejtimit, kontrollit dhe zbatimit të detyrave. Rolet ndahen në këto kategori:

a) roli i lartë;

c) roli i mesëm;

ç) roli bazë.

Neni 39 dhe 40, përcaktojnë gradat në Policinë e Burgjeve sipas roleve dhe hierarkinë e roleve dhe gradave.

Neni 41 - 43 përcaktojnë rregullime të rëndësishme për marrjen e gradës apo të ecurisë në karrierë për punonjësit, që nënkupton ngritjen e tij në detyrë, sipas funksioneve korresponduese për çdo gradë. Gjithashtu në këtë nen parashikohen edhe autoritet përkatëse për dhënien e gradave sipas roleve. Dhënia e gradave është një proces që i nënshtrohet një vlerësimi nga komisioni i dhënies së gradave. Përbërja dhe funksionimi i komisionit përcaktohet nga autoriteti që parashikon projektligji për dhënien e tyre sipas roleve, respektivisht nga Drejtori i Përgjithshëm i Burgjeve dhe nga Ministri i Drejtësisë.

Neni 44, parashikon përcaktimin e gradave në funksion.

Neni 45, parashikon se paraqitja, forma dhe ndërtimi gradave do të miratohen me vendim të Këshillit të Ministrave, pas një procesi konkurrimi për dizenjimin e tyre.

Neni 46, parashikon për ankim të veçantë që lidhet me ecurinë në gradë, si edhe autoritet përkatëse të shqyrtimit të ankimit sipas roleve. Organi që e shqyrton ankimin, ndjek procedurat e Kodit të Procedurave Administrative.

Neni 47, parashikon llojet e masave disiplinore dhe kushtet për dhënien e tyre. Rregulla të detajuara për kategoritë, llojet e shkeljeve, procedurat për dhënien e masave disiplinore, autoriteti kompetent për dhënien e tyre, si dhe përbërja, organizimi dhe funksionimi i komisionit të apelimit të punonjësve të Policisë së Burgjeve, përcaktohen në Rregulloren e Disiplinës.

Neni 48, garanton të drejtën e punonjësit që për çdo shkelje të jepet një masë disiplinore. Dhënia e masave disiplinore dhe shqyrtimi i tyre bëhen sipas një procedure, e cila garanton të drejtën për t'u vënë në dijeni, për t'u dëgjuar dhe për t'u mbrojtur.

Neni 49 përcakton autoritetet për dhënien e masave disiplinore.

Neni 50 parashikon rregullime specifike ankimin ndaj masës së dhënë, afatin dhe autoritetin ku do të duhet të paraqitet ankimi.

Neni 51, parashikon krijimin dhe funksionin e Komisionit të Apelimit të Masave Disiplinore pranë Ministrisë së Drejtësisë, si edhe kompetencën e tij për të lënë në fuqi masën disiplinore, kur e gjen të bazuar, ta shfuqizojë atë, ose të kërkojë rishikimin e saj nga autoriteti që ka dhënë masën.

Neni 52, i projektligjit parashikon afate specifike të shuarjes së masës disiplinore, ndërkohë që për largimin nga detyra, masa qëndron përgjithmonë në dosjen personale të ish-punonjësit të Policisë së Burgjeve.

Në nenin 53, parashikon rastin e pezullimit nga detyra e punonjësit të Policisë së Burgjeve, me fillimin e një procedimi penal deri në përfundim të procesit penal me vendim të formës së prerë.

Neni 54 i ligjit parashikon për rastet e lirimit nga detyra e punonjësit , drejtorit të policisë së burgjeve dhe autoritet respektive që bëjnë lirimin e këtyre subjekteve. Theksojmë që edhe pse punonjësi lirohet nga detyra, atij i lind e drejta për t’u rikthyer, nëse përmbush kërkesat e përcaktuara në projektligj.

Neni 55, parashikon largimin nga detyra nëse punonjësi dënohet me burgim, me vendim gjyqësor të formës së prerë, si dhe kur ndaj tij merret masa disiplinore e largimit nga Policia e Burgjeve. Ndërsa Drejtori i Policisë së Burgjeve largohet kur dënohet për një vepër penale, me vendim gjyqësor të formës së prerë apo kur ka kryer shkelje të rënda, duke cenuar rendin dhe sigurinë në institucione. Gjithashtu në këtë nen parashikohen edhe mënyrën dhe autoritetet kompetente për dhënien e kësaj mase.

Neni 56, parashikon rregulla specifike për sa i takon punonjësi i Policisë së Burgjeve, kur lirohet nga detyra, dhe trajtimit financiar pas ndërprerjes së marrëdhënies së punës, sipas rasteve të përcaktuara në ligjin nr. 10142, datë 15.05.2009 "Për sigurimin shoqëror suplementar të ushtarakëve të Forcave të Armatosura, të punonjësve të Policisë së Shtetit, të Gardës së Republikës, të Shërbimit Informativ të Shtetit, të Policisë së Burgjeve, të Policisë së Mbrojtjes nga Zjarri dhe të Shpëtimit e të Punonjësve të Shërbimit të Kontrollit të brendshëm në Republikën e Shqipërisë”, i ndryshuar.

Neni 57, parashikon për rastet e atyre punonjësve të Policisë së Burgjeve, që gjenden në pagesë kalimtare dhe që plotësojnë kushtet e kriteret për të vazhduar karrierën policore, nëse është liruar nga detyra për shkak të riorganizimit, në çdo rast kanë përparësi për t'u rikthyer në shërbim. Përparësi kane dhe ata punonjës që kanë përvojë pune në Policinë e Shtetit, Gardën e Republikës, Forcat e Armatosura.

Neni 58, parashikon detyrimin që ka policia e burgjeve për të informuar publikun. Lidhur me kryerjen e detyrave në fushën e rendit dhe sigurisë publike në institucionet e ekzekutimit të vendimeve penale. Megjithatë ky nen parashikon edhe për ndalimet që kanë të bëjnë me komunikimet në mënyrë jo etike apo kur cenohet parime kushtetuese si prezumimi i pafajësisë, mosdiskriminimi, respektimi i dinjiteti të të dënuarve dhe të paraburgosur, veçanërisht të të miturve, apo edhe ndalimi për t’u prononcuar në mënyrë individuale për çështje të cilat kanë të bëjnë me detyrën.

Neni 59, parashikon për bashkëpunimin me institucionet e administratës shtetërore dhe personat juridikë.

Neni 60, deklaron rastet e nxjerrje së akteve nënligjore pas hyrjes në fuqi të këtij ligji.

Neni 61 parashikon shfuqizimin e ligjit nr. 10032, datë 11.12.2008, “Për Policinë e Burgjeve", të ndryshuar.

Neni 62, parashikon hyrjen e ligjit në fuqi.

1. **INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet që ngarkohen me zbatimin e këtij projektligji janë Drejtoria e Përgjithshme e Burgjeve dhe Ministria e Drejtësisë, ministria përgjegjëse për shëndetësinë dhe mbrojtjen sociale dhe ministria përgjegjëse për punët e brendshme.

1. **PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Në hartimin e këtij projektligji kanë kontribuar anëtarët e Grupit të Punës, ngritur me urdhrin nr. 4613, datë 24.04.2018, të Ministrit të Drejtësisë “Për ngritjen e grupeve të punës për hartimin e projekt akteve që do të paraqiten për shqyrtim në Këshillin e Ministrave, gjatë vitit 2018, propozuar nga Ministri i Drejtësisë”, në përbërje të të cilit ka përfaqësues të Ministrisë së Drejtësisë dhe Drejtorisë së Përgjithshme të Burgjeve.

Gjithashtu në procesin e hartimit të projektaktit kanë asistuar edhe ekspertë të jashtëm me njohuri të specializuara në fushën e sistemit penitenciar, të caktuar nga ambasada britanike.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Shpenzimet buxhetore të përllogaritura nga Drejtoria e Përgjithshme e Burgjeve për zbatimit të projektligjit llogaritet në 1.006.987 euro në vit.

**MINISTRI**

**ETILDA GJONAJ (SALIU)**

1. Miratuar nga Këshilli i Ministrave me 11 janar 2006, në takimin e 952-të të Zëvendësministrave) [↑](#footnote-ref-1)